KOMISIJOS SPRENDIMAS
2007 m. balandžio 11 d.
dėl biocidinių produktų, kuriuose yra tam tikrų veikliųjų medžiagų, neištirtų per Direktyvos 98/8/EB 16 straipsnio 2 dalyje minimą 10 metų programą, pateikimo į rinką termino pratęsimo
(pranešta dokumentu Nr. C(2007) 1545)
(Tik tekstas prancūzų ir lenkų kalbomis yra autentiškas)
(2007/226/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1998 m. vasario 16 d. Europos Parlamento ir Tarybos direktyvą 98/8/EB dėl biocidinių produktų pateikimo į rinką (1), ypač į jos 16 straipsnio 2 dalį,
kadangi:
(1)
Direktyvos 98/8/EB (toliau - direktyva) 16 straipsnio 2 dalies antroje pastraipoje ir 3 dalyje nurodyta, kad jeigu per nustatytą laiką nebuvo pateikta veikliajai medžiagai įvertinti reikalinga informacija arba duomenys, gali būti nuspręsta jos neįrašyti į direktyvos I, IA arba IB priedus. Priėmus tokį sprendimą, valstybės narės turėtų panaikinti veikliųjų medžiagų turinčių biocidinių produktų registraciją.
(2)
Komisijos reglamentuose (EB) Nr. 1896/2000 (2) ir (EB) Nr. 2032/2003 (3) yra nustatytos išsamios 10 metų darbų programos, minėtos direktyvos 16 straipsnio 2 dalyje, antrojo ir trečiojo etapo įgyvendinimo taisyklės. Reglamento (EB) Nr. 2032/2003 4 straipsnio 2 dalyje nurodyta, kad 2006 m. rugsėjo 1 d. yra data, nuo kurios valstybė narė panaikina nustatytų veikliųjų medžiagų turinčių biocidinių produktų, kurių atžvilgiu nei buvo priimtas pranešimas, nei parodytas valstybės narės suinteresuotumas, galiojančią registraciją.
(3)
Reglamento (EB) Nr. 2032/2003 su pakeitimais, padarytais Komisijos reglamentu (EB) Nr. 1048/2005 (4), 4a straipsnyje nustatytos sąlygos, kuriomis valstybės narės gali Komisijos prašyti pratęsti jo 4 straipsnio 2 dalyje nustatytą pateikimo į rinką nutraukimo laikotarpį ir tokio pratęsimo sąlygos.
(4)
Atskiros valstybės narės Komisijai pateikė paraiškas pratęsti kai kurių veikliųjų medžiagų, kurių naudojimas biocidiniuose produktuose uždraustas nuo 2006 m. rugsėjo 1 d., pateikimo į rinką nutraukimo laikotarpį kartu pateikdamos informaciją, įrodančią poreikį toliau naudoti tas veikliąsias medžiagas.
(5)
Lenkija pateikė informaciją, įrodančią, kad laikinai nėra tinkamų ciflutrino, naudojamo kaip insekticidas statinių medienos istoriniuose ir kituose statiniuose apsaugai, pakaitalų. Būtų tikslinga trumpam pratęsti šios medžiagos pateikimo į rinką nutraukimo laikotarpį, kad būtų įmanoma pateikti kitų veikliųjų medžiagų veiksmingumo duomenis ir tas medžiagas pateikti į Lenkijos rinką remiantis nacionaliniais įstatymais.
(6)
Prancūzija pateikė informaciją, įrodančią poreikį naudoti įvairius turimus lervicidus kovai su moskitais ar uodais, kurie yra sunkių ligų, kuriomis serga valstybės narės užjūrio departamentų gyventojai, pernešėjai, ir paprašė išlaikyti temefosą tų regionų rinkoje. Būtų tikslinga pratęsti šios medžiagos pateikimo į rinką nutraukimo laikotarpį, kol ji bus pakeista kitomis tinkamomis medžiagomis.
(7)
Prancūzija pateikė informaciją, įrodančią, kad amoniakas turi būti toliau laikinai naudojamas kaip veterinarinės higienos biocidinis produktas, skirtas gyvulių kokų, kriptosporidijų ir nematodų infekcijų prevencijai. Būtų tikslinga pratęsti šios medžiagos pateikimo į rinką nutraukimo laikotarpį, kad būtų galima ją palaipsniui pakeisti kitomis esamomis medžiagomis, apie kurias pranešta siekiant įvertinimo pagal direktyvos persvarstymo programą.
(8)
Šiame sprendime numatytos priemonės atitinka Biocidinių produktų nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Nukrypstant nuo Reglamento (EB) Nr. 2032/2003 4 straipsnio 2 dalies, šio sprendimo priedo B stulpelyje išvardytos valstybės narės gali išduoti ar pratęsti leidimus pateikti į rinką registruotus ar įregistruotinus biocidinius produktus, turinčius priedo A stulpelyje išvardytų veikliųjų medžiagų, kurie naudojami D stulpelyje nurodytoms būtiniausioms reikmėms iki priedo C stulpelyje pateiktų datų.
2 straipsnis
1. Valstybės narės, naudodamosi šio sprendimo 1 straipsnyje nurodyta leidžiančia nukrypti nuostata, užtikrina, kad būtų laikomasi šių sąlygų:
a)
toliau naudoti galima tik su sąlyga, kad medžiagos turintys produktai yra patvirtinti numatomoms būtiniausioms reikmėms;
b)
toliau naudoti šiuos produktus galima tik tuomet, jeigu jie nedaro nepageidaujamo poveikio žmonių ir gyvūnų sveikatai bei aplinkai;
c)
suteikdamos patvirtinimą, nustato visas deramas rizikos mažinimo priemones;
d)
tokie biocidiniai produktai, liekantys rinkoje po 2006 m. rugsėjo 1 d., yra perženklinami tam, kad atitiktų riboto naudojimo reikalavimus;
e)
kai taikoma, valstybės narės užtikrina, kad leidimo turėtojai ar suinteresuotosios valstybės narės ieškotų alternatyvių sprendimų tokioms reikmėms, arba kad būtų rengiami ne vėliau kaip iki 2008 m. gegužės 14 d. pateiktini dokumentai Direktyvos 98/8/EB 11 straipsnyje nustatyta tvarka.
2. Prireikus suinteresuotos valstybės narės kasmet informuoja Komisiją apie 1 dalies taikymą ir visų pirma apie veiksmus, kurių imtasi vadovaujantis e punktu.
3 straipsnis
Šis sprendimas skirtas Prancūzijos Respublikai ir Lenkijos Respublikai.
Priimta Briuselyje, 2007 m. balandžio 11 d.